Γνωμοδότηση της Οικονομικής και Κοινωνικής Επιτροπής για την "Πρόταση Οδηγίας του Ευρωπαϊκού Κοινοβουλίου και του Συμβουλίου η οποία τροποποιεί την οδηγία 92/61/ΕΟΚ του Συμβουλίου περί εγκρίσεως τύπου των δίκυκλων ή τρίκυκλων οχημάτων με κινητήρα"

(1999/C 368/01)

Στις 8 Οκτωβρίου 1999, και σύμφωνα με το άρθρο 95 της Συνθήκης ΕΚ, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα ενιαίας αγοράς, παραγωγής και κατανάλωσης, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε γνωμοδότηση στις 7 Οκτωβρίου 1999, με βάση εισηγητική έκθεση του κ. P. Barros Vale.

Κατά την 367 σύνοδο ολομέλειας της 20ής και 21ης Οκτωβρίου 1999 (συνεδρίαση της 21ης Οκτωβρίου 1999), η Οικονομική και Κοινωνική Επιτροπή υιοθέτησε με 93 ψήφους υπέρ, 3 κατά και 7 αποχές, την ακόλουθη γνωμοδότηση.

1. Εισαγωγή

1.1. Η υπό εξέταση Πρόταση Οδηγίας αποβλέπει, κυρίως, στην τροποποίηση της Οδηγίας 92/61/ΕΟΚ, για λόγους ενημέρωσης και διασαφήνισης.

1.2. Η κατάρτιση της εν λόγω πρότασης δικαιολογείται από το είδος των τροποποιήσεων που προτείνονται, δεδομένου ότι αυτές ξεπερνούν την απλή προσαρμογή της προηγούμενης Οδηγίας στις τεχνικές εξελίξεις.

2. Γενικές παρατηρήσεις

2.1. Ο στόχος της υπό εξέταση πρότασης τροποποίησης της Οδηγίας 92/61/ΕΟΚ στηρίζεται στη διαπίστωση ότι υπάρχει ανάγκη διευκρίνισης ορισμένων από τις προδιαγραφές που περιλαμβάνει - ιδιαίτερα δε όσον αφορά τη διάρκεια ισχύος των εθνικών εγκρίσεων τύπου -, καθώς και ανάγκη να περιληφθούν νέες προδιαγραφές - κυρίως όσον αφορά την αρίθμηση των πιστοποιητικών έγκρισης τύπου, τις παρεκκλίσεις για οχήματα τέλους σειράς παραγωγής και τις "νέες τεχνολογίες", όπως εξάλλου γίνεται ήδη στον τομέα των άλλων μηχανοκίνητων οχημάτων.

2.2. Για το λόγο αυτό ορίζονται ορισμένες προτάσεις τροποποίησης της προηγούμενης οδηγίας, καθώς και των εγγράφων που χρησιμοποιούνται καθ' όλη τη διαδικασία έγκρισης τύπου.

2.3. Η ΟΚΕ θεωρεί ότι αν και είναι αναγκαία η ανάπτυξη για συστήματα έγκρισης που επιτρέπουν ενδεχόμενη ομοιομορφία των κριτηρίων, σε όλα τα κράτη μέλη υπάρχουν τεχνικές και διοικητικές υποδομές που επιτρέπουν να διεκπεραιώνουν εγκρίσεις με το βαθμό λεπτομέρειας και ευρύτητας που προβλέπει η πρόταση οδηγίας. Αυτό παροτρύνει πολλούς παραγωγούς να προσφεύγουν σε οργανισμούς έγκρισης εγκατεστημένους σε τρίτες χώρες και έτσι αυξάνεται ο χρόνος, η προσπάθεια και οι δαπάνες, πράγμα που στην πράξη αποτελεί μία στρέβλωση του ανταγωνισμού γι'αυτό η Επιτροπή οφείλει να παροτρύνει όλα τα κράτη μέλη να δημιουργήσουν τις δικές τους διαδικασίες έγκρισης.

3. Ειδικές παρατηρήσεις

3.1. Η ΟΚΕ αντιμετωπίζει ευνοϊκά την πρόταση της Επιτροπής για βελτίωση της Οδηγίας πλαισίου περί εγκρίσεως τύπου των δίκυκλων ή τρίκυκλων οχημάτων με κινητήρα, προς την κατεύθυνση της μεγαλύτερης εναρμόνισης του όλου συστήματος, μέσω της μεγαλύτερης εναρμόνισης των προδιαγραφών που θα πρέπει να τηρούνται.

3.2. Η ΟΚΕ, εξάλλου, εκφράζει την ικανοποίησή της για το γεγονός ότι η Επιτροπή, για την κατάρτιση της παρούσας πρότασης, αποφάσισε να συμβουλευθεί διάφορους φορείς αναφοράς με εκπροσώπηση στον κλάδο.

3.3. Αν ληφθούν υπόψη τα περιβαλλοντικά και άλλα πλεονεκτήματα που συνδέονται με ένα νέο τύπο οχημάτων με βοηθητικά πετάλια για ηλεκτρικούς κινητήρες, η ΟΚΕ θεωρεί ότι πρέπει να αντικατασταθεί η τελευταία πρόταση του άρθρου 1, σημείο 1α της πρότασης οδηγίας με το ακόλουθο κείμενο:

- ποδήλατα με υποβοηθούμενη ποδηλάτηση, εξοπλισμένα με βοηθητικό ηλεκτροκινητήρα των οποίων η τροφοδοσία μειώνεται σταδιακά όταν αυξάνεται η ταχύτητα του οχήματος και διακόπτεται στην ταχύτητα των 35 km/h και τα οποία δεν είναι δυνατόν να προωθούνται αποκλειστικά από τον κινητήρα.

3.4. Έχοντας υπόψη την ιδιαιτερότητα και τους περιορισμούς του κλάδου που αναφέρονται κατωτέρω, και προκειμένου να μπορέσει ο κλάδος να εξελιχθεί και να προσαρμοσθεί στις συνεχείς αλλαγές της αγοράς, η ΟΚΕ προτείνει ο αριθμός των προβλεπόμενων οχημάτων για τις μικρές σειρές παραγωγής να αυξηθεί από 200 σε 400, ούτως ώστε να καταστεί λειτουργικότερη η παρέμβαση των παραγωγών στην αγορά μέσω πιο ουσιαστικής και αξιόπιστης ανάδρασης, παρέχοντας ταυτόχρονα τη δυνατότητα να αποκτήσει ο κλάδος την επιδιωκόμενη δυναμική.

3.5. Με την επιφύλαξη των όσων ορίζονται στην παράγραφο α) του Παραρτήματος VIII της Πρότασης Οδηγίας όσον αφορά τα οχήματα τέλους σειράς παραγωγής, η ΟΚΕ φρονεί ότι πρέπει να βελτιωθεί η σύνταξη της εν λόγω παραγράφου ώστε να αποβεί σαφέστερη και να αποκλεισθούν ενδεχόμενες διαφορετικές ερμηνείες.

3.6. Λαμβάνοντας υπόψη την ιδιαιτερότητα και τις διαφορές που παρουσιάζει, για παράδειγμα, ο τομέας αυτός από τον τομέα των αυτοκινήτων, είτε ως προς τα μέσα και τους πόρους, είτε ως προς τις διαστάσεις, και με την επιφύλαξη των απαραίτητων διαδικασιών που τείνουν προς την επιζητούμενη εναρμόνιση και διασαφήνιση, η ΟΚΕ κρίνει ίσως περιττό το βαθμό λεπτομερειών και απαιτήσεων που παρουσιάζει η Οδηγία και την ανελαστικότητα ως προς την αντικατάσταση ορισμένων κατασκευαστικών στοιχείων που αναγκαστικά προκύπτει απ' αυτόν.

3.6.1. Η ΟΚΕ προτείνει πάντως να εξετασθεί μηχανισμός ανάθεσης ευθυνών στις παραγωγούς επιχειρήσεις ή/και τα αρμόδια για την υπογραφή των πιστοποιητικών πιστότητας πρόσωπα, ούτως ώστε να μπορούν να γίνονται δεκτές από το σύστημα μικρές τροποποιήσεις στα πιστοποιημένα οχήματα, χωρίς να απαιτείται νέα πιστοποίηση, εφόσον οι τροποποιήσεις αυτές δεν συνεπάγονται επιπτώσεις για την ασφάλεια ή για τα κατασκευαστικά στοιχεία τους.

4. Συμπεράσματα

4.1. Η ΟΚΕ επαναλαμβάνει την ικανοποίησή της για την πρωτοβουλία και τις εργασίες της Επιτροπής προς την κατεύθυνση της εναρμόνισης και της πιστοποίησης μεθόδων και διαδικασιών στα διάφορα κράτη μέλη, για την επίτευξη μιας πραγματικής Ευρωπαϊκής Ένωσης.

4.2. Η ΟΚΕ επιθυμεί επίσης να δηλώσει τη συμφωνία της με το σύνολο των τροποποιήσεων και προσθηκών της υπό εξέταση Πρότασης Οδηγίας, φρονεί όμως ότι η Επιτροπή θα πρέπει να λάβει υπόψη τις προτάσεις που διατυπώνονται και να προβεί στις απαραίτητες προσαρμογές και συμπληρώσεις του αρχικού εγγράφου.

Βρυξέλλες, 21 Οκτωβρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI